Document ID: 32011R0656

REGOLAMENT TAL-KUMMISSJONI (UE) Nru 656/2011
tas-7 ta’ Lulju 2011
li jimplimenta r-Regolament (KE) Nru 1185/2009 tal-Parlament Ewropew u tal-Kunsill dwar l-istatistika li tikkonċerna l-pestiċidi, fir-rigward tad-definizzjonijiet u l-lista ta’ sustanzi attivi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1185/2009 tal-Parlament Ewropew u tal-Kunsill tal-25 ta’ Novembru 2009 dwar l-istatistika li tikkonċerna l-pestiċidi (1), u b'mod partikolari l-Artikolu 5(2) u 5(3) tiegħu,
Billi:
(1)
Ir-Regolament (KE) Nru 1185/2009 jistabbilixxi qafas ġdid għall-produzzjoni tal-istatistika Ewropea komparabbli dwar il-bejgħ u l-użu tal-pestiċidi.
(2)
B'konformità mal-Artikolu 5(2) tar-Regolament (KE) Nru 1185/2009, hemm bżonn li tiġi adottata definizzjoni tat-terminu “żona ttrattata” msemmi fit-Taqsima 2 tal-Anness II mal-istess Regolament, għax għandu jinftiehem u jiġi applikat b'mod uniformi madwar l-Unjoni fl-interessi tal-komparabilità.
(3)
B'konformità mal-Artikolu 5(3) tar-Regolament (KE) Nru 1185/2009, il-Kummissjoni għandha tadatta, fuq bażi regolari u tal-inqas kull ħames snin, il-lista ta’ sustanzi li jridu jiġu koperti u l-klassifikazzjoni tagħhom f'kategoriji ta’ prodotti u klassijiet kimiċi kif stabbilit fl-Anness III. Hemm bżonn li tiġi aġġornata l-lista annessa ma’ dan ir-Regolament, kif kienet aġġornata l-aħħar fl-2006, biex tkopri l-perjodu mill-2010 sal-2015.
(4)
L-għadd ta’ sustanzi u l-kumplessità involuta fl-identifikazzjoni tal-klassifikazzjoni u l-komposti t-tajba jagħmilha iebsa għall-Awtoritajiet Statistiċi Nazzjonali biex joħolqu sew l-għodod neċessarji għall-ġbir tal-informazzjoni dwar l-użu u t-tqegħid fis-swieq. B'hekk, dawk is-sustanzi biss li ġew allokati numru ta’ identifikazzjoni minn waħda miż-żewġ istituzzjonijiet ewlenin rikonoxxuti internazzjonalment għar-reġistrazzjoni tal-pestiċidi jew il-komposti kimiċi jew mit-tnejn li huma, jiġifieri l-Chemical Abstracts Service tal-American Chemical Society (CAS) u l-Collaborative International Pesticides Analytical Council (CIPAC) għandhom ikunu inklużi.
(5)
Il-miżuri stipulati f'dan ir-Regolament huma skont l-opinjoni tal-Kumitat Ewropew tas-Sistema tal-Istatistika.
ADOTTAT DAN IR-REGOLAMENT:
Artikolu 1
It-terminu “żona ttrattata” msemmi fit-Taqsima 2 tal-Anness II tar-Regolament (KE) Nru 1185/2009 ifisser iż-żona bażika ttrattata, definita bħala “ż-żona fiżika tal-wiċċ tar-raba' ttrattat tal-inqas darba b'sustanza attiva partikolari, indipendentement minn kemm-il darba ġiet applikata”.
Artikolu 2
L-Anness III mar-Regolament (KE) Nru 1185/2009 għandu jiġi ssostitwit bl-Anness ma’ dan ir-Regolament.
Artikolu 3
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u għandu jkun direttament applikabbli fl-Istati Membri kollha.
Magħmul fi Brussell, is-7 ta’ Lulju 2011.

Labels: 12
19
6